PMIndiaData/PMIndiaSum huggingface dataset:
ଭାରତର ପ୍ରଥମ ଦ୍ରୁତଗାମୀ ରେଳ ପ୍ରକଳ୍ପର ଶିଳାନ୍ୟାସ କଲେ ପ୍ରଧାନମନ୍ତ୍ରୀ ମୋଦୀ ଓ ଜାପାନ ପ୍ରଧାନମନ୍ତ୍ରୀ

ମୁମ୍ବାଇ-ଅହମ୍ମଦାବାଦ କରିଡର ସହିତ ବିକଶିତ ହେବ ନୂଆ ଅର୍ଥନୈତିକ ବ୍ୟବସ୍ଥା; ଦ୍ରୁତ ଅଭିବୃଦ୍ଧିର କାରଣ ହେବ“ଦ୍ରୁତଗାମୀ ରେଳ କରିଡର” ବୁଲେଟ ଟ୍ରେନ୍ ମାଧ୍ୟମରେ ଭାରତର ସୌନ୍ଦର୍ଯ୍ୟ, ପ୍ରଗତି ଦେଖିବାକୁ ଚାଁହେ – ଶିଞ୍ଜୋ ଆବେ ପ୍ରଧାନମନ୍ତ୍ରୀ ଶ୍ରୀ ନରେନ୍ଦ୍ର ମୋଦୀ ଏବଂ ଜାପାନ ପ୍ରଧାନମନ୍ତ୍ରୀ ଶିଞ୍ଜୋ ଆବେ ଆଜି ମିଳିତ ଭାବେ ଭାରତର ପ୍ରଥମ ଦ୍ରୁତଗାମୀ ରେଳ ପ୍ରକଳ୍ପର ଶୁଭାରମ୍ଭ କରିଛନ୍ତି । ଏହି ରେଳ ପ୍ରକଳ୍ପ ମୁମ୍ବାଇ ଏବଂ ଅହମ୍ମଦାବାଦ ମଧ୍ୟରେ ନିର୍ମାଣ ହେବ । ଏହି ଅବସରରେ ଅହମ୍ମଦାବାଦଠାରେ ଆୟୋଜିତ ଏକ ବିରାଟ ସାଧାରଣ ସଭାରେ ଉଦ୍ବୋଧନ ଦେଇ ପ୍ରଧାନମନ୍ତ୍ରୀ “ନବ ଭାରତ”ର ଉଚ୍ଚ ଆକାଂକ୍ଷା ଏବଂ ଇଚ୍ଛାଶକ୍ତି ବିଷୟରେ ଉଲ୍ଲେଖ କରିଥିଲେ । ସେ ଏହି ଅବସରରେ ଭାରତବାସୀଙ୍କୁ ଅଭିନନ୍ଦନ ଜଣାଇଥିଲେ ଏବଂ କହିଥିଲେ ଯେ ଏହି ବୁଲେଟ୍ ଟ୍ରେନ୍ ପ୍ରକଳ୍ପ ଆମ ବିକାଶକୁ ଗତି ଯୋଗାଇଦେବ ଏବଂ ତୁରନ୍ତ ଫଳାଫଳ ପ୍ରଦାନ କରିବ । ସେ କହିଥିଲେ ଯେ ଦ୍ରୁତଗାମୀ ଯୋଗାଯୋଗ ବ୍ୟବସ୍ଥା ଜରିଆରେ ସରକାର ଉତ୍ପାଦକତା ବୃଦ୍ଧି କରିବା ପ୍ରତି ଗୁରୁତ୍ୱ ଦେଉଛନ୍ତି । ଜାପାନ ଏହି ପ୍ରକଳ୍ପ ଲାଗି ଭାରତକୁ ବୈଷୟିକ ଏବଂ ଆର୍ଥିକ ସହାୟତା ଯୋଗାଇ ଦେଇଥିବାରୁ ପ୍ରଧାନମନ୍ତ୍ରୀ ତାଙ୍କ ପ୍ରତିପକ୍ଷ ଶିଞ୍ଜୋ ଆବେଙ୍କୁ ଧନ୍ୟବାଦ ଜଣାଇଥିଲେ । ଏତେ କମ୍ ସମୟ ମଧ୍ୟରେ ଏହି ପ୍ରକଳ୍ପ ଶୁଭାରମ୍ଭ କରାଯାଇଥିବାରୁ ସେ ଜାପାନ ପ୍ରଧାନମନ୍ତ୍ରୀ ଆବେଙ୍କୁ ପ୍ରଶଂସା କରିଥିଲେ । ପ୍ରଧାନମନ୍ତ୍ରୀ କହିଥିଲେ ଯେ ଏହି ଦ୍ରୁତଗାମୀ ରେଳବାଇ କେବଳ ଦୁଇଟି ସହରକୁ ଅଧିକ ନିକଟତର କରିବ ନାହିଁ, ବରଂ ଶତାଧିକ କିଲୋମିଟର ଦୂରରେ ରହୁଥିବା ଲୋକମାନଙ୍କୁ ପରସ୍ପରର ନିକଟତର କରିବ । ସେ କହିଥିଲେ ଯେ ଏକ ନୂଆ ଅର୍ଥନୈତିକ ବ୍ୟବସ୍ଥା ମୁମ୍ବାଇ-ଅହମ୍ମଦାବାଦ କରିଡର ସହିତ ବିକଶିତ ହେଉଛି ଏବଂ ସମଗ୍ର ଅଂଚଳ ଗୋଟିଏ ଅର୍ଥନୈତିକ ଜୋନ୍ ମଧ୍ୟକୁ ଚାଲି ଆସିବ । ପ୍ରଧାନମନ୍ତ୍ରୀ କହିଥିଲେ ଯେ ସାଧାରଣ ଲୋକଙ୍କୁ ଲାଭ ପହଂଚାଇ ପାରିଲେ ପ୍ରଯୁକ୍ତି ବିକାଶ ଉପଯୋଗୀ ହୋଇଥାଏ । ସେ କହିଥିଲେ ଯେ ଏହି ପ୍ରକଳ୍ପ ପାଇଁ ପରିକଳ୍ପିତ ପ୍ରଯୁକ୍ତି ହସ୍ତାନ୍ତର ଭାରତୀୟ ରେଳବାଇକୁ ଲାଭାନ୍ୱିତ କରିବା ସହିତ “ମେକ୍ ଇନ୍ ଇଣ୍ଡିଆ” କାର୍ଯ୍ୟକ୍ରମକୁ ତ୍ୱରାନ୍ୱିତ କରିବ । ସେ କହିଥିଲେ ଯେ ଏହି ପ୍ରକଳ୍ପ ପରିବେଶ ଅନୁକୂଳ ଏବଂ ମାନବ ଅନୁକୂଳ ହେବ । ସେ କହିଥିଲେ ଯେ “ଦ୍ରୁତଗାମୀ କରିଡର” ଭବିଷ୍ୟତରେ ଦ୍ରୁତ ଅଭିବୃଦ୍ଧିର କାରଣ ହେବ । ପ୍ରଧାନମନ୍ତ୍ରୀ କହିଥିଲେ ଯେ ଭବିଷ୍ୟତର ଆବଶ୍ୟକତାକୁ ଦେଖି ସରକାର ଭିତିଭୂମି ବିକାଶ ସୁନିଶ୍ଚିତ କରିବା ଦିଗରେ କାର୍ଯ୍ୟ କରୁଛନ୍ତି । ଯଥାସମ୍ଭବ କମ୍ ସମୟ ମଧ୍ୟରେ ଏହି ପ୍ରକଳ୍ପ ସାରିବା ଲାଗି ସମସ୍ତେ ମିଳିତ ଭାବେ କାର୍ଯ୍ୟ କରିବେ ବୋଲି ସେ ବିଶ୍ୱାସ ପ୍ରକଟ କରିଥିଲେ । ଏଥିପୂର୍ବରୁ ଜାପାନ ପ୍ରଧାନମନ୍ତ୍ରୀ ଶିଞ୍ଜୋ ଆବେ କହିଥିଲେ ଯେ ଭାରତ-ଜାପାନ ସହାଭାଗୀତା ସ୍ୱତନ୍ତ୍ର, ରଣନୈତିକ ଏବଂ ବିଶ୍ୱସ୍ତରୀୟ । ସେ କହିଥିଲେ ଯେ ଆଗାମୀ ବର୍ଷଗୁଡ଼ିକରେ, ସେ ବୁଲେଟ୍ ଟ୍ରେନ୍ ମାଧ୍ୟମରେ ଭାରତର ସୌନ୍ଦର୍ଯ୍ୟ ଓ ପ୍ରଗତି ଦେଖିବାକୁ ଚାହୁଁଛନ୍ତି ।
ପ୍ରଧାନମନ୍ତ୍ରୀ ଦୀପାବଳୀ ମିଳନ ଅବସରରେ ପିଏମ୍‍ଓ ଅଧିକାରୀଙ୍କ ସହ ଆଲୋଚନା କରିଛନ୍ତି

ପ୍ରଧାନମନ୍ତ୍ରୀ ଶ୍ରୀ ନରେନ୍ଦ୍ର ମୋଦୀ ଆଜି ଲୋକ କଲ୍ୟାଣ ମାର୍ଗ ସ୍ଥିତ ପ୍ରଧାନମନ୍ତ୍ରୀଙ୍କ ବାସଭବନରେ ଆୟୋଜିତ “ଦୀପାବଳୀ ମିଳନ” ଅବସରରେ ପିଏମଓ ଅଧିକାରୀଙ୍କ ସହ ଆଲୋଚନା କରିଥିଲେ । ଏହି ଅବସରରେ ସେ ସମସ୍ତଙ୍କୁ ଦୀପାବଳୀର ଶୁଭେଚ୍ଛା ଜଣାଇଥିଲେ । ପ୍ରଧାନମନ୍ତ୍ରୀ ମହାମାରୀ ବିରୋଧରେ ଦେଶର ଲଢେଇ ବିଷୟରେ ଆଲୋଚନା କରିଥିଲେ । ଏକ ଅଦୃଶ୍ୟ ଶତ୍ରୁ ସହିତ ଲଢିବାରେ ଦେଶ କିପରି ଏକଜୁଟ ଏବଂ ଭାଇଚାରା ପ୍ରଦର୍ଶନ କରିଛି ତାହା ସେ ଦର୍ଶାଇଛନ୍ତି । ମହାମାରୀର ଫଳ ସ୍ୱରୂପ ସମାଜ ତଥା ଶାସନରେ ଆସିଥିବା ସକରାତ୍ମକ ପରିବର୍ତ୍ତନ ବିଷୟରେ ସେ ମଧ୍ୟ ଆଲୋଚନା କରି କହିଛନ୍ତି ଯେ ଏହି ପରିବର୍ତ୍ତନଗୁଡିକ ସମାଜକୁ ଅଧିକ ସୁଦୃଢ କରିପାରିଛି । ଲୋକ, ପ୍ରକ୍ରିୟା ଏବଂ ଅନୁଷ୍ଠାନ ମଧ୍ୟରେ ଅନ୍ତର୍ନିହିତ ସମ୍ଭାବନାକୁ ହୃଦୟଙ୍ଗମ କରିବା ପାଇଁ କେତେ କଷ୍ଟଦାୟକ ସମୟ ପ୍ରଧାନମନ୍ତ୍ରୀ ତାହା ଦର୍ଶାଇଛନ୍ତି । ସେ ଏହି ଆବେଗରୁ ପ୍ରେରଣା ପାଇବାକୁ ପିଏମ୍‍ଓ ଅଧିକାରୀମାନଙ୍କୁ ଅନୁରୋଧ କରିଥିଲେ । ୨୦୪୭ ଏବଂ ତା'ଠାରୁ ଅଧିକ ସମୟ ପାଇଁ ଦେଶ ସକାଶେ ଏକ ଦୃଢ ଭିତ୍ତିପ୍ରସ୍ତର ପକାଇବା ଦିଗରେ ଏହି ଦଶନ୍ଧିର ମହତ୍ୱକୁ ଦର୍ଶାଇ ପ୍ରଧାନମନ୍ତ୍ରୀ କହିଛନ୍ତି ଯେ ପିଏମ୍‍ଓ ରେ ଆମ ସମସ୍ତେ ମିଳିତ ଭାବରେ ଆମର ପୂର୍ଣ୍ଣ ସାମର୍ଥ୍ୟ ସହିତ କାର୍ଯ୍ୟ କରିବା ଏବଂ ଦେଶକୁ ଅଧିକ ସଫଳତା ହାସଲ କରିବାରେ ସାହାଯ୍ୟ କରିବା ଆବଶ୍ୟକ ।
ସିମାଞ୍ଚଳ ଏକ୍ସପ୍ରେସ ଦୁର୍ଘଟଣାଜନିତ ପ୍ରାଣହାନୀ ଯୋଗୁଁ ପ୍ରଧାନମନ୍ତ୍ରୀଙ୍କ ଶୋକ

ସିମାଞ୍ଚଳ ଏକ୍ସପ୍ରେସର କୋଚ୍ ଲାଇନଚ୍ୟୁତ ହେବା ଯୋଗୁଁ ପ୍ରାଣହାନୀ ଘଟିଥିବାରୁ ପ୍ରଧାନମନ୍ତ୍ରୀ ଶ୍ରୀ ନରେନ୍ଦ୍ର ମୋଦୀ ଶୋକପ୍ରକାଶ କରିଛନ୍ତି । ସେ କହିଛନ୍ତି, “ଶୋକସନ୍ତପ୍ତ ପରିବାର ବର୍ଗଙ୍କୁ ମୁଁ ସମବେଦନା ଜଣାଉଛି । ଆହତ ବ୍ୟକ୍ତିମାନେ ଶୀଘ୍ର ଆରୋଗ୍ୟ ଲାଭ କରିବା ନେଇ ମୁଁ ଆଶା ପ୍ରକାଶ କରୁଛି । ଦୁର୍ଘଟଣା କ୍ଷେତ୍ରରେ ରେଳ ବିଭାଗ, ଏନଡିଆରଏଫ ଏବଂ ଆଂଚଳିକ ଅଧିକାରୀମାନେ ସମସ୍ତ ପ୍ରକାରର ସାମ୍ଭାବ୍ୟ ସହାୟତା ପ୍ରଦାନ କରୁଛନ୍ତି ।”
ନୂଆଦିଲ୍ଲୀସ୍ଥିତ ଫିଜିର ଦୂତାବାସକୁ ଆବଂଟିତ ଜମି ପାଇଁ ବାଣିଜ୍ୟିକ ଦରରେ ଅର୍ଥ ଆଦାୟରୁ ଛାଡ଼ କରାଗଲା

ନୂଆଦିଲ୍ଲୀର ଚାଣକ୍ୟପୁରୀସ୍ଥିତ ରାଷ୍ଟ୍ରଦୂତ କ୍ଷେତ୍ରରେ ଫିଜି ଦୂତାବାସକୁ ଆବଂଟନ କରାଯାଇଥିବା ପ୍ଲଟ ସଂଖ୍ୟା 31 ବି, 2800 ରକୱାୟର ଫୁଟ ଜମି ଲାଗି ବାଣିଜ୍ୟିକ ଦର ଆଦାୟ କରିବାରୁ ଛାଡ଼ କରାଯାଇଛି । ଏ ସଂକ୍ରାନ୍ତ ପ୍ରସ୍ତାବକୁ ପ୍ରଧାନମନ୍ତ୍ରୀ ଶ୍ରୀ ନରେନ୍ଦ୍ର ମୋଦୀଙ୍କ ଅଧ୍ୟକ୍ଷତାରେ ଅନୁଷ୍ଠିତ କେନ୍ଦ୍ର କ୍ୟାବିନେଟ ବୈଠକରେ ଅନୁମୋଦନ କରାଯାଇଛି । ଅନୁରୂପ ଭାବେ ଫିଜି ଦ୍ୱାରା ସୁଆ, ଫିଜିରେ ଭାରତୀୟ ଦୂତାବାସକୁ ଦିଆଯାଇଥିବା ସେହିପରି ନିୟମ ଏବଂ ସର୍ତ୍ତକୁ ଆଗକୁ ସମ୍ପ୍ରସାରିତ କରାଯାଇଛି ।
ପ୍ରଧାନମନ୍ତ୍ରୀ ଅରୁଣାଚଳ ପ୍ରଦେଶର ଲୋକମାନଙ୍କୁ ସେମାନଙ୍କର ରାଜ୍ୟ ପ୍ରତିଷ୍ଠା ଦିବସରେ ଶୁଭେଚ୍ଛା ଜଣାଇଛନ୍ତି

ପ୍ରଧାନମନ୍ତ୍ରୀ ଶ୍ରୀ ନରେନ୍ଦ୍ର ମୋଦୀ ଅରୁଣାଚଳ ପ୍ରଦେଶର ଲୋକମାନଙ୍କୁ ସେମାନଙ୍କର ରାଜ୍ୟ ପ୍ରତିଷ୍ଠା ଦିବସରେ ଶୁଭେଚ୍ଛା ଜଣାଇଛନ୍ତି । ଏକ ଟୁଇଟରେ ପ୍ରଧାନମନ୍ତ୍ରୀ କହିଛନ୍ତି; “ଅରୁଣାଚଳ ପ୍ରଦେଶର ଲୋକମାନଙ୍କୁ ସେମାନଙ୍କର ରାଜ୍ୟ ପ୍ରତିଷ୍ଠା ଦିବସରେ ଶୁଭେଚ୍ଛା । ରାଜ୍ୟର ଲୋକମାନେ ସେମାନଙ୍କର ଅଦ୍ଭୁତ ପ୍ରତିଭା ଏବଂ ପରିଶ୍ରମ ସ୍ୱଭାବ ପାଇଁ ଜଣାଶୁଣା । ଆସନ୍ତା ଦିନରେ ରାଜ୍ୟ ବିକାଶର ନୂତନ ଶିଖରକୁ ଛୁଇଁବ ।”
ଡଃ ରାଜେନ୍ଦ୍ର ପ୍ରସାଦଙ୍କ ଜୟନ୍ତୀରେ ଶ୍ରଦ୍ଧାଞ୍ଜଳି ଜଣାଇଲେ ପ୍ରଧାନମନ୍ତ୍ରୀ

ଭାରତର ପ୍ରଥମ ରାଷ୍ଟ୍ରପତି ଡଃ ରାଜେନ୍ଦ୍ର ପ୍ରସାଦଙ୍କ ଜୟନ୍ତୀରେ ପ୍ରଧାନମନ୍ତ୍ରୀ ଶ୍ରୀ ନରେନ୍ଦ୍ର ମୋଦୀ ଶ୍ରଦ୍ଧାଞ୍ଜଳି ଜଣାଇଛନ୍ତି । “ଦେଶର ପ୍ରଥମ ରାଷ୍ଟ୍ରପତି ଭାରତ ରତ୍ନ ଡଃ ରାଜେନ୍ଦ୍ର ପ୍ରସାଦଙ୍କୁ ତାଙ୍କର ଜୟନ୍ତୀ ଅବସରରେ କୋଟି କୋଟି ପ୍ରଣାମ । ବିଶାଳ ପ୍ରତିଭାସମ୍ପନ୍ନ ବ୍ୟକ୍ତି ତଥା ସାଧାରଣ ଜୀବନ, ଉଚ୍ଚ ବିଚାରର ପ୍ରତୀକ ଭାବେ ରାଜେନ୍ଦ୍ର ବାବୁ ଦେଶବାସୀଙ୍କ ଲାଗି ସର୍ବଦା ପ୍ରେରଣାଦାୟୀ ହୋଇ ରହିବେ”, ବୋଲି ପ୍ରଧାନମନ୍ତ୍ରୀ କହିଛନ୍ତି ।
ପ୍ରମୁଖ ଭିତ୍ତିଭୂମି କ୍ଷେତ୍ରର ଅଗ୍ରଗତି ନେଇ ପ୍ରଧାନମନ୍ତ୍ରୀଙ୍କ ସମୀକ୍ଷା

ପ୍ରଧାନମନ୍ତ୍ରୀ ଶ୍ରୀ ନରେନ୍ଦ୍ର ମୋଦି ଆଜି (22.08.2016) ପ୍ରମୁଖ ଭିତ୍ତିଭୂମି କ୍ଷେତ୍ରରେ ହୋଇଥିବା ପ୍ରଗତିର ସମୀକ୍ଷା କରିଛନ୍ତି । ନୀତି ଆୟୋଗ ଦ୍ୱାରା ଦିଆଯାଇଥିବା ଏକ ଉପସ୍ଥାପନାରେ ଅକ୍ଷୟ ଶକ୍ତି ଏବଂ ରେଳବାଇ ସମେତ ଅନେକ ପ୍ରମୁଖ କ୍ଷେତ୍ରରେ ଉଲ୍ଲେଖନୀୟ ଅଗ୍ରଗତି ପରିଲକ୍ଷିତ ହୋଇଛି । ଅକ୍ଷୟ ଶକ୍ତିର ନୂତନ କ୍ଷେତ୍ରରେ ସମୁଦାୟ ସଂସ୍ଥାପିତ କ୍ଷମତା 44 ଗିଗାୱାଟକୁ ଅତିକ୍ରମ କରିଛି । କେନ୍ଦ୍ର ଓ ରାଜ୍ୟର ବିଭିନ୍ନ ଯୋଜନା ଓ ଉପଯୋଜନା ଅଧିନରେ କାର୍ଯ୍ୟକାରୀ ହେଉଥିବା ଅନେକ ପ୍ରକଳ୍ପ ଧାର୍ଯ୍ୟ ଲକ୍ଷ୍ୟ ହାସଲ କରିଛି । ଛାତ ଉପରେ ଏବଂ ପ୍ରକଳ୍ପ ୟୁନିଟରେ ସୌର ଶକ୍ତି ଉତ୍ପାଦନର ମାତ୍ରାକୁ ଆହୁରି ବୃଦ୍ଧି କରିବା ପାଇଁ ପ୍ରସ୍ତୁତ କରାଯାଇଥିବା କୌଶଳ ସମ୍ପର୍କରେ ପ୍ରଧାନମନ୍ତ୍ରୀଙ୍କୁ ସୂଚନା ପ୍ରଦାନ କରାଯାଇଥିଲା । ବିମାନ ଚଳାଚଳ କ୍ଷେତ୍ରରେ ପ୍ରଧାନମନ୍ତ୍ରୀ ସୁରକ୍ଷା ଏବଂ ଯୋଗାଯୋଗ ଭଳି ମୂଖ୍ୟ ଉପାଦାନର ପ୍ରମୁଖ ନୀତିରେ ହୋଇଥିବା ଅଗ୍ରଗତିର ସମୀକ୍ଷା କରିଥିଲେ । ଉଲ୍ଲେଖନୀୟ ଯେ, ବିଶ୍ୱସ୍ତରରେ ନିଜ ନିଜ ଶ୍ରେଣୀରେ ସର୍ବୋକୃଷ୍ଟ ପାଞ୍ଚଟି ସ୍ଥାନରେ ଭାରତର ଆଠଟି ବିମାନ ବନ୍ଦର ରହିଛି । ଆଞ୍ଚଳିକ ଯୋଗାଯୋଗକୁ ଆହୁରି କ୍ରିୟାଶୀଳ କରିବା ଏବଂ ଗ୍ରାହକ ସନ୍ତୁଷ୍ଟି ବୃଦ୍ଧି କରିବା ପାଇଁ ନିଆଯାଉଥିବା ପଦକ୍ଷେପ ସମ୍ପର୍କରେ ପ୍ରଧାନମନ୍ତ୍ରୀଙ୍କୁ ଅବଗତ କରାଯାଇଥିଲା । ଭାରତୀୟ ରେଳବାଇ ଇତିମଧ୍ୟରେ ଦୈନିକ 2.25 କୋଟି ଯାତ୍ରୀ ପରିବହନର ଧାର୍ଯ୍ୟ ଲକ୍ଷ୍ୟ ହାସଲ କରିପାରିଛି । ଚଳିତ ଆର୍ଥିକ ବର୍ଷର ପ୍ରଥମ ତିନିମାସ ମଧ୍ୟରେ 240 ଟି ମାନବ-ବିହୀନ ରେଳ ଫାଟକକୁ ଉଠାଇ ଦିଆଯାଇଛି । ସେହି ସମୟ ମଧ୍ୟରେ ଶକ୍ତି କ୍ଷେତ୍ରରେ 3.5 କୋଟି ଏଲଇଡି ବଲ୍ବ ବିତରଣ କରାଯାଇଛି । ବନ୍ଦର କ୍ଷେତ୍ରରେ ଜାହାଜଗୁଡିକର ହାରାହାରି ପରିବହନ କ୍ଷମତାରେ ଉଲ୍ଲେଖନୀୟ ଅଗ୍ରଗତି ହୋଇଛି । ଗ୍ରାମ୍ୟ ଗୃହ ନିର୍ମାଣ କ୍ଷେତ୍ରରେ ଚଳିତ ଆର୍ଥିକ ବର୍ଷର ପ୍ରଥମ ତିନିମାସ ମଧ୍ୟରେ 6 ଲକ୍ଷ ଗୃହ ନିର୍ମାଣ ପାଇଁ ଲକ୍ଷ୍ୟ ଧାର୍ଯ୍ୟ ହୋଇଥିବାବେଳେ ଏହି ସମୟ ମଧ୍ୟରେ 6.94 ଲକ୍ଷ ଗୃହ ନିର୍ମିତ ହୋଇଛି । ତୈଳ ଏବଂ ପ୍ରାକୃତିକ ବାଷ୍ପ କ୍ଷେତ୍ରରେ ଅଗ୍ରଗତିର ସମୀକ୍ଷା କରି ପ୍ରଧାନମନ୍ତ୍ରୀ ପେଟ୍ରୋଲରେ ଇଥାନଲ୍ ମିଶ୍ରଣ କାର୍ଯ୍ୟରେ ଅଗ୍ରଗତି ସମ୍ପର୍କରେ ଜାଣିବାକୁ ଚାହିଁଥିଲେ । ଚଳିତ ଆର୍ଥିକ ବର୍ଷରେ 15 କୋଟିରୁ ଉର୍ଦ୍ଧ ଉପଭୋକ୍ତାଙ୍କୁ ଏଲପିଜିର ପ୍ରତ୍ୟକ୍ଷ ଲାଭ ହସ୍ତାନ୍ତର ଯୋଜନାରେ ଅନ୍ତର୍ଭୁକ୍ତ କରାଯାଇଛି ବୋଲି ପ୍ରଧାନମନ୍ତ୍ରୀଙ୍କୁ ସୂଚନା ଦିଆଯାଇଥିଲା । ବିଭିନ୍ନ ଭିତ୍ତିଭୂମି କ୍ଷେତ୍ରସଂଲଗ୍ନ ମନ୍ତ୍ରଣାଳୟର ଉଚ୍ଚ ପଦାଧିକାରୀ, ନୀତି ଆୟୋଗ ଏବଂ ପ୍ରଧାନମନ୍ତ୍ରୀଙ୍କ କାର୍ଯ୍ୟାଳୟର ପଦାଧିକାରୀମାନେ ଏହି ବୈଠକରେ ଯୋଗ ଦେଇଥିଲେ ।
ସଶସ୍ତ୍ର ବାହିନୀ ମୁଖ୍ୟାଳୟର ସାଧାରଣ ସେବାରେ ନିୟମିତ 7 ପ୍ରମୁଖ ନିର୍ଦ୍ଦେଶକ ଓ 36ଟି ନିର୍ଦ୍ଦେଶକ ପଦବୀକୁ ମଞ୍ଜୁରି

ପ୍ରଧାନମନ୍ତ୍ରୀ ଶ୍ରୀ ନରେନ୍ଦ୍ର ମୋଦୀଙ୍କ ଅଧ୍ୟକ୍ଷତାରେ ଆଜି ଅନୁଷ୍ଠିତ କେନ୍ଦ୍ର କ୍ୟାବିନେଟ ବୈଠକରେ ରକ୍ଷା ମନ୍ତ୍ରଣାଳୟର ପୁନର୍ଗଠନ ଆଧାରରେ ସଶସ୍ତ୍ର ବାହିନୀ ମୁଖ୍ୟାଳୟ(ଏଏଫଏଚକ୍ୟୁ) ସାଧାରଣ ସେବାରେ 7ଟି ପ୍ରମୁଖ ନିର୍ଦ୍ଦେଶକ ଓ 36ଟି ନିର୍ଦ୍ଦେଶକ ନିୟମିତ ପଦବୀକୁ ଅନୁମୋଦନ ମିଳିଛି । ଏଏଫଏଚକ୍ୟୁ ସାଧାରଣ ସେବାରେ ଏହି ନିୟମିତ ପଦବୀ ସୃଷ୍ଟି ଦ୍ୱାରା କ୍ୟାଡ଼ରଙ୍କ ମଧ୍ୟରେ ଥିବା ନିଷ୍କ୍ରିୟତା ହ୍ରାସ ପାଇବ । ଏହା ଉତ୍ତମ କ୍ୟାଡ଼ର ମ୍ୟାନେଜମେଂଟ ଓ ସେବାର ଦକ୍ଷତାରେ ବିକାଶରେ ସହାୟକ ହେବ । ଏହି ଅଭିନବ ପଦକ୍ଷେପ ଦ୍ୱାରା କୌଣସି ଅତିରିକ୍ତ ଖର୍ଚ୍ଚ ବହନ କରିବାକୁ ପଡ଼ିବ ନାହିଁ କିନ୍ତୁ କ୍ୟାଡ଼ର ମ୍ୟାନେଜମେଂଟ ଓ କ୍ୟାଡ଼ରଙ୍କ ଉପଯୋଗ ଦୃଷ୍ଟିରୁ ଅଧିକ ଲାଭଦାୟକ ହେବ । ସିଟୁ ପଦୋନ୍ନତି ପରିବର୍ତ୍ତେ ନିୟମିତ ପଦବୀ ସୃଷ୍ଟି ଦ୍ୱାରା କ୍ୟାଡ଼ର ମ୍ୟାନେଜମେଂଟରେ ଅଧିକ ସ୍ୱଚ୍ଛତା ସୁନିଶ୍ଚିତ କରାଯାଇପାରିବ । ନିୟମିତ ପଦବୀରେ ଥିବା ଅଧିକାରୀଙ୍କୁ ଅଧିକ ଦାୟିତ୍ୱ ଆବଂଟନ ଦ୍ୱାରା ଏଏଫଏଚକ୍ୟୁ ସାଧାରଣ ସେବା ଅଧିକାରୀମାନେ ଅଧିକ କାର୍ଯ୍ୟକ୍ଷମ ଓ ଉତ୍ତରଦାୟିତ୍ୱ କରିବା ସମ୍ଭବପର ହେବ ।
ଭାରତର ମୁଖ୍ୟ ବିଚାରପତି ଭାବେ ଶପଥ ନେଇଥିବା ଡଃ ଜଷ୍ଟିସ ଡିୱାଇ ଚନ୍ଦ୍ରଚୂଡଙ୍କୁ ପ୍ରଧାନମନ୍ତ୍ରୀଙ୍କ ଅଭିନନ୍ଦନ

ପ୍ରଧାନମନ୍ତ୍ରୀ ଶ୍ରୀ ନରେନ୍ଦ୍ର ମୋଦୀ ଭାରତର ମୁଖ୍ୟ ବିଚାରପତି ଭାବେ ଶପଥ ନେଇଥିବା ଡଃ ଜଷ୍ଟିସ ଡିୱାଇ ଚନ୍ଦ୍ରଚୂଡଙ୍କୁ ଅଭିନନ୍ଦନ ଜଣାଇଛନ୍ତି । ପ୍ରଧାନମନ୍ତ୍ରୀ ଟ୍ୱିଟ କରିଛନ୍ତି; “ଭାରତର ପ୍ରଧାନ ବିଚାରପତି ଭାବେ ଶପଥ ନେଇଥିବା ଡଃ ଜଷ୍ଟିସ ଡିୱାଇ ଚନ୍ଦ୍ରଚୂଡଙ୍କୁ ଅଭିନନ୍ଦନ । ତାଙ୍କ ସଫଳ କାର୍ଯ୍ୟକାଳ କାମନା କରୁଛି ।”
ପ୍ରଧାନମନ୍ତ୍ରୀଙ୍କୁ ଭେଟିଲେ ମିଆଁମାର ପ୍ରତିରକ୍ଷା ସେବାର ସେନା ପ୍ରମୁଖ ସିନିୟର ଜେନେରାଲ୍ ୟୁ ମିନ୍ ଅଙ୍ଗ୍ ହ୍ଲୀଆଙ୍ଗ

ମିଆଁମାର ପ୍ରତିରକ୍ଷା ସେବାର ସେନା ପ୍ରମୁଖ ସିନିୟର ଜେନେରାଲ୍ ୟୁ ମିନ୍ ଅଙ୍ଗ୍ ହ୍ଲୀଆଙ୍ଗ, ଆଜି ପ୍ରଧାନମନ୍ତ୍ରୀ ଶ୍ରୀ ନରେନ୍ଦ୍ର ମୋଦୀଙ୍କୁ ଭେଟି ଆଲୋଚନା କରିଛନ୍ତି । ଅମରନାଥ ତୀର୍ଥ ଯାତ୍ରୀଙ୍କ ଉପରେ ହୋଇଥିବା ଆକ୍ରମଣର ନିନ୍ଦା କରି ସିନିୟର ଜେନେରାଲ୍ ୟୁ ମିନ୍ ଅଙ୍ଗ ହ୍ଲୀଆଙ୍ଗ ଆକ୍ରମଣରେ ମୃତାହତଙ୍କ ପ୍ରତି ନିଜର ସମବେଦନା ଜଣାଇଥିଲେ । 2017 ଜୁନ୍ 7 ତାରିଖରେ ବିମାନ ଦୁର୍ଘଟଣାରେ ପ୍ରାଣ ହରାଇଥିବା ମିଆଁମାର ସେନାର ଯବାନ ଏବଂ ସେମାନଙ୍କ ପରିବାର ପ୍ରତି ମଧ୍ୟ ପ୍ରଧାନମନ୍ତ୍ରୀ ଗଭୀର ସମବେଦନା ଜଣାଇଥିଲେ । ସିନିୟର ଜେନେରାଲ୍ ୟୁ ମିନ୍ ଅଙ୍ଗ ହ୍ଲୀଆଙ୍ଗ ପ୍ରଧାନମନ୍ତ୍ରୀଙ୍କ ସହ ଦ୍ୱିପାକ୍ଷିକ ପ୍ରତିରକ୍ଷା ଏବଂ ସୁରକ୍ଷା ସହଯୋଗ ନେଇ ବିସ୍ତୃତ ଆଲୋଚନା କରିଥିଲେ । ପ୍ରଧାନମନ୍ତ୍ରୀ ଭାରତ ଏବଂ ମିଆଁମାର ସଶସ୍ତ୍ର ବାହିନୀ ମଧ୍ୟରେ ଜାରି ରହିଥିବା ସହଯୋଗର ପ୍ରଶଂସା କରିଥିଲେ । ପ୍ରଧାନମନ୍ତ୍ରୀ କହିଥିଲେ ଯେ ମିଆଁମାର ହେଉଛି ଭାରତର “Act East” ନୀତିର ଏକ ଦୃଢ଼ ସ୍ତମ୍ଭ ଏବଂ ସେ ଦୁଇ ଦେଶ ମଧ୍ୟରେ ଦ୍ୱିପାକ୍ଷିକ ସମ୍ପର୍କକୁ ସୁଦୃଢ଼ କରିବା ଦିଗରେ ନିଜର ଦୃଢ଼ ପ୍ରତିବଦ୍ଧତା ଦୋହରାଇଥିଲେ ।
ରେଳବାଇ କ୍ଷେତ୍ରରେ ବୈଷୟିକ ସହଯୋଗ ଲାଗି ଇଟାଲୀର ଫେରୋଭି ଡେଲୋ ଷ୍ଟାଟୋ ଇଟାଲୀଆନୋ ଏସପିଏ ମଧ୍ୟରେ ବୁଝାମଣାକୁ କେନ୍ଦ୍ର କ୍ୟାବିନେଟର ଅନୁମୋଦନ

ରେଳବାଇ କ୍ଷେତ୍ରରେ ବୈଷୟିକ ସହାୟତା ଲାଗି ଗତ 31 ଜାନୁଆରୀ, 2017ରେ ଭାରତୀୟ ରେଳବାଇ ଏବଂ ଇଟାଲୀର ଫେରୋଭି ଡେଲୋ ଷ୍ଟାଟୋ ଇଟାଲୀଆନୋ ଏସପିଏ ସହିତ ଏକ ବୁଝାମଣାପତ୍ର (ଏମଓୟୁ) ସ୍ୱାକ୍ଷରିତ ହୋଇଥିଲା । ଯାହାକୁ ପ୍ରଧାନମନ୍ତ୍ରୀ ଶ୍ରୀ ନରେନ୍ଦ୍ର ମୋଦୀଙ୍କ ଅଧ୍ୟକ୍ଷତାରେ ବସିଥିବା କେନ୍ଦ୍ର କ୍ୟାବିନେଟ୍ ବୈଠକରେ ଅନୁମୋଦନ ମିଳିଛି । ଏହି ଏମ୍ଓୟୁ କାର୍ଯ୍ୟକାରୀ ହେବା ଦ୍ୱାରା ସୁରକ୍ଷା, କୁଶଳତା ଏବଂ ସ୍ଥିରତାକୁ ପ୍ରୋତ୍ସାହନ ଦେବା ଲାଗି ରେଳବାଇ କ୍ଷେତ୍ରରେ ଦେଖାଦେଇଥିବା ସଦ୍ୟ କ୍ରମୋନ୍ନତି ଏବଂ ଜ୍ଞାନର ଆଦାନପ୍ରଦାନ ଲାଗି ଭାରତୀୟ ରେଳବାଇକୁ ଭିତ୍ତିଭୂମି ସହଯୋଗ ଯୋଗାଇଦେବ । ଏହାଦ୍ୱାରା ସୂଚନା ଆଦାନପ୍ରଦାନ, ବିଶେଷଜ୍ଞଙ୍କ ବୈଠକ, ସେମିନାର, ବୈଷୟିକ ଗସ୍ତ ଏବଂ ମିଳିତ ଭାବେ ନିଆଯାଇଥିବା ସହଯୋଗ ନିଷ୍ପତ୍ତି ଏବଂ ପ୍ରକଳ୍ପଗୁଡ଼ିକୁ କାର୍ଯ୍ୟକାରୀ କରାଯାଇପାରିବ । ଟ୍ରେନ୍ ଚଳାଚଳକୁ ଅଧିକ ସୁରକ୍ଷିତ କରିବା ଦିଗରେ ଆବଶ୍ୟକ ପଦକ୍ଷେପ ଏବଂ ଭାରତୀୟ ରେଳବାଇର ସୁରକ୍ଷା ଅଡିଟ୍ ଦିଗରେ ଏହା ସହାୟକ ହେବ । ସେଫଟି ଇଂଟେଗ୍ରିଟି ଲେଭଲ-4(ଏସଆଇଏଲ୍-4) ପର୍ଯ୍ୟନ୍ତ ଅତ୍ୟାଧୁନିକ ଟେକ୍ନୋଲଜି ଆଧାରିତ ସୁରକ୍ଷା ସରଞ୍ଜାମଗୁଡ଼ିକର ମୂଲ୍ୟାଙ୍କନ ଏବଂ ପ୍ରାମାଣିକତା ପ୍ରଦାନ କରାଯିବା ସମ୍ଭବ ହୋଇପାରିବ । ଅତ୍ୟାଧୁନିକ ସିଗ୍ନାଲ୍ ବ୍ୟବସ୍ଥା ଏବଂ ଟ୍ରେନ୍ ନିୟନ୍ତ୍ରଣ ବ୍ୟବସ୍ଥା ଲାଗି ସୁରକ୍ଷାକୁ ଗୁରୁତ୍ୱ ଦେଇ ତାଲିମ ପରିଚାଳନା ଓ ଉଭୟ ପକ୍ଷ ଦ୍ୱାରା ନିର୍ଦ୍ଧାରିତ କ୍ଷେତ୍ରରେ ସହଯୋଗକୁ ଏହି ଏମ୍ଓୟୁ ପ୍ରୋତ୍ସାହିତ କରିବ । ସୂଚନାଯୋଗ୍ୟ ଯେ ଫେରୋଭି ଡେଲୋ ଷ୍ଟାଟୋ ଇଟାଲୀଆନୋ ଏସପିଏ ହେଉଛି ଇଟାଲୀର ରେଳବାଇ ପରିଚାଳନା ଏବଂ ଏହି କ୍ଷେତ୍ରରେ ଜଡ଼ିତ ଥିବା ଏକ ଶିଳ୍ପାନୁଷ୍ଠାନ । ଏହା ଇଟାଲୀ ସରକାରଙ୍କ ରାଜସ୍ୱ ମନ୍ତ୍ରଣାଳୟ ଅଧୀନରେ ଥିବା ଏକ ସଂସ୍ଥା । ରେଳ ସେବା କ୍ଷେତ୍ରରେ ବିକାଶ ଲକ୍ଷ୍ୟ ନେଇ ବୈଷୟିକ ସହାୟତା ଏବଂ ସହଯୋଗ ଲାଗି ଭାରତ ସରକାରଙ୍କ ରେଳ ମନ୍ତ୍ରଣାଳୟ ବିଭିନ୍ନ ଦେଶର ସରକାର ଏବଂ ଜାତୀୟ ରେଳବାଇ ସହିତ ବୁଝାମଣାପତ୍ର ସ୍ୱାକ୍ଷର କରିଛନ୍ତି ।
ଦୈନିକ ଜାଗରଣ ଗ୍ରୁପ ଅଧ୍ୟକ୍ଷ ଯୋଗେନ୍ଦ୍ର ମୋହନ ଗୁପ୍ତାଙ୍କ ବିୟୋଗରେ ପ୍ରଧାନମନ୍ତ୍ରୀଙ୍କ ଶୋକ

ଦୈନିକ ଜାଗରଣ ଗ୍ରୁପ ଅଧ୍ୟକ୍ଷ ଯୋଗେନ୍ଦ୍ର ମୋହନ ଗୁପ୍ତା ଜୀଙ୍କ ବିୟୋଗରେ ପ୍ରଧାନମନ୍ତ୍ରୀ ଶ୍ରୀ ନରେନ୍ଦ୍ର ମୋଦୀ ଗଭୀର ଶୋକ ବ୍ୟକ୍ତ କରିଛନ୍ତି । ଏକ ଟ୍ଵିଟ୍ ମାଧ୍ୟମରେ ପ୍ରଧାନମନ୍ତ୍ରୀ କହିଛନ୍ତି; “ଦୈନିକ ଜାଗରଣ ସମୂହର ଚେୟାରମ୍ୟାନ ଯୋଗେନ୍ଦ୍ର ମୋହନ ଗୁପ୍ତା ଜୀଙ୍କ ବିୟୋଗ ଅତ୍ୟନ୍ତ ଦୁଃଖ ଦାୟକ । ତାଙ୍କ ବିୟୋଗ କଳା, ସାହିତ୍ୟ ଓ ସାମ୍ବାଦିକତା ଜଗତ ପାଇଁ ଏକ ଅପୂରଣୀୟ କ୍ଷତି । ଏଭଳି ଦୁଃଖଦ ମୁହୂର୍ତ୍ତରେ ତାଙ୍କ ପରିଜନଙ୍କ ପ୍ରତି ମୋର ସମବେଦନା । ଓମ୍ ଶାନ୍ତି!”
ଚୀନର ଜିଆମେନଠାରେ ବ୍ରିକ୍ସ ବ୍ୟାପାର ପରିଷଦ ସହ ଆଲୋଚନା କାଳରେ ପ୍ରଧାନମନ୍ତ୍ରୀଙ୍କ ହସ୍ତକ୍ଷେପ ( ସେପ୍ଟେମ୍ବର 04, 2017 )

ମହାମାନ୍ୟବର୍ଗ, ନୂତନ ବିକାଶ ବ୍ୟାଙ୍କର ସଭାପତି, ବ୍ରିକ୍ସ ବ୍ୟାପାର ପରିଷଦର ସଦସ୍ୟବୃନ୍ଦ, ବ୍ରିକ୍ସ ବ୍ୟାପାର ପରିଷଦ ସହିତ ଅନୁଷ୍ଠିତ ବୈଠକରେ ଯୋଗଦେଇ ମୁଁ ଖୁବ ଆନନ୍ଦିତ । ଆପଣମାନେ ବ୍ୟାପାର ପରିଷଦରେ ଯେଉଁ କାର୍ଯ୍ୟ କରିଛନ୍ତି ତାହା ବ୍ରିକ୍ସ ଭାଗିଦାରୀତା ସଂକ୍ରାନ୍ତ ଭବିଷ୍ୟ ଦୃଷ୍ଟିକୁ ଏକ ବାସ୍ତବ ରୂପ ଦେବାରେ ପ୍ରମୁଖ ଭୂମିକା ଗ୍ରହଣ କରୁଛି । ଆପଣମାନେ ଯେଉଁ ଭାଗିଦାରୀତା ଗଢିଛନ୍ତି ଏବଂ ଯେଉଁ ନେଟୱାର୍କ ସୃଷ୍ଟି କରିଛନ୍ତି ତାହା ବ୍ରିକ୍ସ ରାଷ୍ଟ୍ରମାନଙ୍କରେ ଆର୍ଥିକ ଅଭିବୃଦ୍ଧିକୁ ଉର୍ଜା ପ୍ରଦାନ କରୁଛି । ଗୋଆଠାରେ ଗତବର୍ଷ ଅନୁଷ୍ଠିତ ଶିଖର ବୈଠକରେ ବ୍ରିକ୍ସ ବ୍ୟାପାର ପରିଷଦ ଏବଂ ନୂତନ ବିକାଶ ବ୍ୟାଙ୍କ ମଧ୍ୟରେ ନିବିଡ ସହଯୋଗ ପାଇଁ ପ୍ରସ୍ତାବ ଓ ପରାମର୍ଶ ଆସିଥିଲା । ମୁଁ ଖୁସି ଯେ, ବ୍ରିକ୍ସ ବ୍ୟାପାର ପରିଷଦ ଏଥର ନୂତନ ବିକାଶ ବ୍ୟାଙ୍କ ସହ ଏକ ବୁଝାମଣାରେ ପ୍ରବେଶ କରିଛି । ମହାମାନ୍ୟ ଏବଂ ବନ୍ଧୁଗଣ, ବିଶ୍ଵର ସର୍ବାଧିକ ମୁକ୍ତ ଅର୍ଥ ବ୍ୟବସ୍ଥାମାନଙ୍କ ମଧ୍ୟରେ ଅନ୍ୟତମ ଭାରତ ଏବେ ଦ୍ରୁତ ପରିବର୍ତ୍ତନ ଦେଇ ଗତି କରୁଛି । ପ୍ରତ୍ୟକ୍ଷ ବିଦେଶୀ ପୁଞ୍ଜି ନିବେଶ ପ୍ରବାହ ପରିମାଣ ସର୍ବୋଚ୍ଚ ସ୍ତରରେ ପହଞ୍ଚିଛି, ଯେଉଁଥିରେ କି 40 ପ୍ରତିଶତ ବୃଦ୍ଧି ଘଟିଛି । ସରଳ ବ୍ୟବସାୟ କାରବାର ସଂକ୍ରାନ୍ତ ବିଶ୍ଵ ବ୍ୟାଙ୍କ ସୂଚକାଙ୍କରେ ଭାରତ ଏବେ ବହୁତ ଉପରକୁ ଉଠିଛି । ଅନୁରୂପ ଭାବେ ଆମେ ବିଶ୍ଵ ପ୍ରତିଯୋଗିତାମୂଳକ ସୂଚକାଙ୍କରେ ଗତ ଦୁଇବର୍ଷ ମଧ୍ୟରେ 32ଟି ସ୍ଥାନ ଉପରକୁ ଉଠିଛୁ । ଚଳିତ ବର୍ଷ ଜୁଲାଇରେ ବସ୍ତୁ ଓ ସେବା କର ଭଳି ଟିକସ ବ୍ୟବସ୍ଥା ପ୍ରଚାଳନ କରାଯାଇଛି, ଯାହାକି ଭାରତର ଆର୍ଥିକ ଇତିହାସରେ ଏକ ସର୍ବବୃହତ୍ତ ସଂସ୍କାର । ଗୋଟିଏ ନିଷ୍ପତ୍ତିରେ, 130 କୋଟି ଜନତାଙ୍କୁ ନେଇ ଦେଶରେ ଏକ ବୃହତ ଏକୀକୃତ ବଜାର ସୃଷ୍ଟି କରାଯାଇଛି । ଡିଜିଟାଲ ଇଣ୍ଡିଆ, ଷ୍ଟାର୍ଟ ଅପ ଇଣ୍ଡିଆ, ମେକ ଇନ ଇଣ୍ଡିଆ ଭଳି କାର୍ଯ୍ୟକ୍ରମ ଭାରତର ଆର୍ଥିକ ପରିଦୃଶ୍ୟରେ ପରିବର୍ତ୍ତନ ଆଣିଛି । ଏହିସବୁ କାର୍ଯ୍ୟକ୍ରମ ଭାରତକୁ ଜ୍ଞାନଭିତ୍ତିକ, କୌଶଳ ସମର୍ଥିତ ଏବଂ ଟେକ୍ନୋଲଜି ପରିଚାଳିତ ସମାଜରେ ପରିଣତ କରିବା ଦିଗରେ ସହାୟତା କରୁଛି । ମହାମାନ୍ୟ ଏବଂ ବନ୍ଧୁଗଣ, ମୁଁ ଏହାଜାଣି ଖୁସି ଯେ, ବ୍ରିକ୍ସ ବ୍ୟାପାର ପରିଷଦର ଅଗ୍ରାଧିକାର ତାଲିକା ମଧ୍ୟରେ ବ୍ୟବସାୟ ଓ ପୁଞ୍ଜି ନିବେଶ ସୁଗମତା, କୌଶଳ ବିକାଶ କାର୍ଯ୍ୟକ୍ରମକୁ ପ୍ରୋତ୍ସାହନ, ସଂରଚନା କ୍ଷେତ୍ରର ବିକାଶ, ସୂକ୍ଷ୍ମ ଏବଂ ମାଧ୍ୟମ ଉଦ୍ୟୋଗର ବିକାଶ, ଇ-ବାଣିଜ୍ୟ ଓ ଡିଜିଟାଲ ଅର୍ଥ ବ୍ୟବସ୍ଥାକୁ ସ୍ଥାନିତ ହୋଇଛି । ବ୍ୟାପାର ପରିଷଦର ବିଚାର ମନ୍ଥନ ମଧ୍ୟରୁ ଅନେକ ଫଳପ୍ରଦ ସୁପାରିଶମାନ ବାହାରିଛି । ବ୍ରିକ୍ସ ରେଟିଂ ଏଜେନ୍ସୀ ପ୍ରତିଷ୍ଠା, ଶକ୍ତି କ୍ଷେତ୍ରରେ ସହଯୋଗ, ସବୁଜ ଅର୍ଥ ବ୍ୟବସ୍ଥା ପାଇଁ ଋଣ ସହାୟତା ଏବଂ ଡିଜିଟାଲ ଅର୍ଥ ବ୍ୟବସ୍ଥା ପ୍ରତିଷ୍ଠା ଦିଗରେ ବ୍ୟାପାର ପରିଷଦର କାର୍ଯ୍ୟ ଅତ୍ୟନ୍ତ ଉଲ୍ଲେଖନୀୟ । ମୋର ବକ୍ତବ୍ୟ ଶେଷ କରିବା ପୂର୍ବରୁ ଏତିକି କହିବି ଯେ, ବ୍ରିକ୍ସ ରାଷ୍ଟ୍ରମାନେ ବ୍ୟାପାର ପରିଷଦର ପ୍ରୟାସକୁ ପୂର୍ଣ୍ଣ ସମର୍ଥନ ପ୍ରଦାନ କରିବେ । ବ୍ୟବସାୟ ଏବଂ ପୁଞ୍ଜି ନିବେଶ କ୍ଷେତ୍ରରେ ସହଯୋଗକୁ ଆହୁରି ବିକଶିତ କରିବା ଉଦ୍ଦେଶ୍ୟ ନେଇ ଆମର ଯେଉଁ ସାଧାରଣ ଓ ସମାନ ଲକ୍ଷ୍ୟ ରହିଛି ତାହା ହାସଲ ଦିଗରେ ବ୍ରିକ୍ସ ବ୍ୟାପାର ପରିଷଦର ଉଦ୍ୟମକୁ ଉଚିତ ବିବେଚନା କରୁଛୁ । ବହୁତ ବହୁତ ଧନ୍ୟବାଦ ।
ମହାରାଷ୍ଟ୍ର ବସ ଦୁର୍ଘଟଣାରେ ପ୍ରଧାନମନ୍ତ୍ରୀଙ୍କ ଶୋକ

ମହାରାଷ୍ଟ୍ରର ରାଇଗଡ ଜିଲ୍ଲାରେ ବସ ଦୁର୍ଘଟଣା ଜନିତ ଜୀବନହାନୀ ଲାଗି ପ୍ରଧାନମନ୍ତ୍ରୀ ଶ୍ରୀ ନରେନ୍ଦ୍ର ମୋଦୀ ଶୋକ ବ୍ୟକ୍ତ କରିଛନ୍ତି । “ମହାରାଷ୍ଟ୍ରର ରାଇଗଡ ଜିଲ୍ଲାରେ ବସ ଦୁର୍ଘଟଣା ଜନିତ ଜୀବନହାନୀ ମୋତେ ବ୍ୟଥିତ କରିଛି । ମୃତ୍ୟୁ ବରଣ କରିଥିବା ବ୍ୟକ୍ତିଙ୍କ ପରିଜନଙ୍କ ପ୍ରତି ମୋର ସମବେଦନା ରହିଛି,” ବୋଲି ପ୍ରଧାନମନ୍ତ୍ରୀ କହିଛନ୍ତି ।
କ୍ରେଡାଇ ୟୁଥକନ-2019କୁ ସମ୍ବୋଧନ କଲେ ପ୍ରଧାନମନ୍ତ୍ରୀ

ପ୍ରଧାନମନ୍ତ୍ରୀ ଶ୍ରୀ ନରେନ୍ଦ୍ର ମୋଦୀ ଆଜି ନୂଆଦିଲ୍ଲୀର ତାଲକୋଟରା ଷ୍ଟାଡିୟମଠାରେ କ୍ରେଡାଇ ୟୁଥକନ-2019କୁ ସମ୍ବୋଧନ କରିଥିଲେ । ଉପସ୍ଥିତ ଜନସଭାକୁ ସମ୍ବୋଧନ କରି ପ୍ରଧାନମନ୍ତ୍ରୀ କହିଥିଲେ ଯେ 2022 ସୁଦ୍ଧା ପ୍ରତ୍ୟେକ ବାସହୀନ ବ୍ୟକ୍ତିକୁ ଆବାସ ଯୋଗାଇବା ଲାଗି ଦ୍ରୁତ ଗତିରେ କାର୍ଯ୍ୟ ଜାରି ରହିଛି । ସେ କହିଥିଲେ ଯେ ପ୍ରଧାନମନ୍ତ୍ରୀ ଆବାସ ଯୋଜନା ଅଧୀନରେ 1.5 କୋଟି ଆବାସ ନିର୍ମାଣ କରାଯାଇଛି ଏଥିମଧ୍ୟରୁ 15 ଲକ୍ଷ ଆବାସ ସହରାଂଚଳ ଗରିବଙ୍କ ପାଇଁ ନିର୍ମାଣ କରାଯାଇଛି । ସେ ଉଲ୍ଲେଖ କରିଥିଲେ ଯେ ବର୍ତ୍ତମାନର କେନ୍ଦ୍ର ସରକାରଙ୍କ ଅଧୀନରେ ସମ୍ପୂର୍ଣ୍ଣ ପ୍ରକ୍ରିୟାରେ ପାରଦର୍ଶିତା ଆସିପାରିଛି । ସେ କହିଥିଲେ ଯେ ଯେତେବେଳେ ସରକାର ସଠିକ ଉଦ୍ଦେଶ୍ୟ ନେଇ ନୀତି ପ୍ରଣୟନ କରିଥାଏ, ଏହା ଦୁର୍ନୀତି ଦୂର କରିଥାଏ ଏବଂ ଉତ୍ତମ ଫଳାଫଳ ପ୍ରଦାନ କରିଥାଏ । ପ୍ରଧାନମନ୍ତ୍ରୀ କହିଥିଲେ ଯେ ରିଅଲ ଇଷ୍ଟେଟ ନିୟାମକ ପ୍ରାଧିକରଣ (ରେରା) ଉପଭୋକ୍ତା ଏବଂ ରିଅଲ ଇଷ୍ଟେଟ ଡେଭଲପର୍ସଙ୍କ ମଧ୍ୟରେ ବିଶ୍ୱାସକୁ ସୁଦୃଢ଼ କରିଛି । ସେ କହିଥିଲେ ଯେ 28ଟି ରାଜ୍ୟରେ ରେରା ବିଜ୍ଞପିତ ହୋଇଛି । 35 ହଜାରରୁ ଅଧିକ ରିଅଲ ଇଷ୍ଟେଟ ପ୍ରକଳ୍ପ ଏବଂ 27ହଜାରରୁ ଅଧିକ ରିଅଲ ଇଷ୍ଟେଟ ଏଜେଣ୍ଟ ରେରା ଅଧୀନରେ ପଞ୍ଜିକୃତ ହୋଇଛନ୍ତି ଏବଂ ଲକ୍ଷାଧିକ ଫ୍ଲାଟ ନିର୍ମାଣ କରାଯାଇଛି ବୋଲି ପ୍ରଧାନମନ୍ତ୍ରୀ କହିଥିଲେ । ଗତ ଚାରିବର୍ଷ ମଧ୍ୟରେ ବ୍ୟବସାୟିକ ସୁଗମତା ମାନ୍ୟତାରେ ଭାରତର ଉତ୍ଥାନ ବିଷୟରେ ଉଲ୍ଲେଖ କରି ପ୍ରଧାନମନ୍ତ୍ରୀ କହିଥିଲେ ଯେ ଭାରତରେ ବ୍ୟବସାୟିକ ସୁଗମତାକୁ ସୁନିଶ୍ଚିତ କରିବା ଲାଗି ସରକାର ପ୍ରତିବଦ୍ଧ । ଏହି ପରିପ୍ରେକ୍ଷୀରେ, ସେ ଉଲ୍ଲେଖ କରିଥିଲେ ଯେ ନିର୍ମାଣ ଅନୁମତି ସମେତ ସମସ୍ତ ସରକାରୀ ମଞ୍ଜୁରି ପୂର୍ବାପେକ୍ଷା ଅଧିକ ଦ୍ରୁତ ଗତିରେ ପ୍ରଦାନ କରାଯାଉଛି । ଆବାସ ଉଦ୍ୟୋଗ ଏବଂ ଗୃହ କ୍ରେତାମାନଙ୍କ ସହାୟତା ଲାଗି କେନ୍ଦ୍ର ସରକାରଙ୍କ ଦ୍ୱାରା ନିଆଯାଇଥିବା ବିଭିନ୍ନ ଟିକସ ସଂସ୍କାର ବିଷୟରେ ପ୍ରଧାନମନ୍ତ୍ରୀ ଆଲୋକପାତ କରିଥିଲେ । ବିଭିନ୍ନ ନିର୍ମାଣ ସାମଗ୍ରୀ ଉପରେ ଜିଏସଟି ଦର ହ୍ରାସ ବିଷୟରେ ସେ ଉଲ୍ଲେଖ କରିଥିଲେ । ସେ କହିଥିଲେ, ଚଳିତ ବଜେଟରେ ମଧ୍ୟବିତଙ୍କ ପାଇଁ ଆୟକର ରିହାତି ପ୍ରଦାନ କରାଯାଇଛି । ସେ କହିଥିଲେ ଯେ ଏହିସବୁ ପଦକ୍ଷେପର ସଂଚିତ ଲାଭ ଆବାସ କ୍ଷେତ୍ର ଏବଂ ଗୃହକ୍ରେତାମାନଙ୍କୁ ଲାଭାନ୍ୱିତ କରିବ । ସାଧାରଣ ନାଗରିକଙ୍କ ଘର ମାଲିକାନା ହାସଲ କରିବା ସ୍ୱପ୍ନକୁ ବାସ୍ତବ ରୂପ ଦେବାରେ କ୍ରେଡାଇର ଯୋଗଦାନକୁ ପ୍ରଧାନମନ୍ତ୍ରୀ ପ୍ରଶଂସା କରିଥିଲେ । ସେ କହିଥିଲେ ଯେ ‘ନୂତନ ଭାରତ’ ରୂପ ନେବା ସମୟରେ ୟୁଥକନର ଆୟୋଜନ କରାଯାଉଛି । ସେ କହିଥିଲେ ଯେ ନୂତନ ଭାରତକୁ ରୂପ ଦେବାରେ ଦେଶର ଯୁବକମାନଙ୍କର ଗୁରୁତ୍ୱପୂର୍ଣ୍ଣ ଭୂମିକା ରହିଛି । ଏଥିପୂର୍ବରୁ, ତାଲକୋଟରା ଷ୍ଟାଡିୟମରେ କ୍ରେଡାଇ ପକ୍ଷରୁ ଆୟୋଜିତ ପ୍ରଦର୍ଶନୀକୁ ପ୍ରଧାନମନ୍ତ୍ରୀ ବୁଲି ଦେଖିଥିଲେ ।
ଟୋକିଓ ଅଲିମ୍ପିକ୍ସ 2020ରେ ବ୍ରୋଞ୍ଜ ପଦକ ବିଜୟ ପାଇଁ ପି.ଭି ସିନ୍ଧୁଙ୍କୁ ଅଭିନନ୍ଦନ ଜଣାଇଲେ ପ୍ରଧାନମନ୍ତ୍ରୀ

ପ୍ରଧାନମନ୍ତ୍ରୀ ଶ୍ରୀ ନରେନ୍ଦ୍ର ମୋଦୀ ଟୋକିଓ ଅଲିମ୍ପିକ୍ସ 2020ର ବ୍ୟାଡମିଣ୍ଟନରେ ବ୍ରୋଞ୍ଜ ପଦକ ବିଜୟ ପାଇଁ ପି ଭି ସିନ୍ଧୁଙ୍କୁ ଅଭିନନ୍ଦନ ଜଣାଇଛନ୍ତି। ପ୍ରଧାନମନ୍ତ୍ରୀ ମଧ୍ୟ କହିଛନ୍ତି ଯେ ସେ ଭାରତର ଗୌରବ ଏବଂ ଆମର ଅସାଧାରଣ ଅଲିମ୍ପିଆନମାନଙ୍କ ମଧ୍ୟରୁ ଅନ୍ୟତମ। ଏକ ଟୁଇଟରେ ପ୍ରଧାନମନ୍ତ୍ରୀ କହିଛନ୍ତି; “ଆମେ ସମସ୍ତେ ପି ଭି ସିନ୍ଧୁଙ୍କ ଚମତ୍କାର ପ୍ରଦର୍ଶନରେ ଉଲ୍ଲସିତ। ଟୋକିଓ 2020ରେ ବ୍ରୋଞ୍ଜ ପଦକ ଜିତିଥିବାରୁ ଅଭିନନ୍ଦନ। ସେ ଭାରତର ଗୌରବ ଏବଂ ଆମର ଅସାଧାରଣ ଅଲିମ୍ପିଆନମାନଙ୍କ ମଧ୍ୟରୁ ଅନ୍ୟତମ। ଟୋକିଓ 2020”।
ବିଶ୍ଵ ରେଡିଓ ଦିବସରେ ପ୍ରଧାନମନ୍ତ୍ରୀଙ୍କ ଶୁଭେଚ୍ଛା

ପ୍ରଧାନମନ୍ତ୍ରୀ ଶ୍ରୀ ନରେନ୍ଦ୍ର ମୋଦୀ ଆଜି ବିଶ୍ଵ ରେଡିଓ ଦିବସ ଅବସରରେ ସବୁ ରେଡିଓ-ପ୍ରେମୀ ଓ ରେଡିଓ ଉଦ୍ୟୋଗରେ କାର୍ଯ୍ୟରତ ବ୍ୟକ୍ତିମାନଙ୍କୁ ଶୁଭେଚ୍ଛା ଜଣାଇଛନ୍ତି । “ବିଶ୍ଵ ରେଡିଓ ଦିବସର ଶୁଭେଚ୍ଛା । ସବୁ ରେଡିଓ-ପ୍ରେମୀ, ରେଡିଓ ଉଦ୍ୟୋଗରେ କାର୍ଯ୍ୟରତ ବ୍ୟକ୍ତି ଏବଂ ଏହି ଗଣମାଧ୍ୟମକୁ ସକ୍ରିୟ ତଥା ଚଳଚଞ୍ଚଳ ରଖିଥିବା ବ୍ୟକ୍ତିବିଶେଷଙ୍କୁ ଅଭିନନ୍ଦନ । ଯୋଗାଯୋଗ, ଶିକ୍ଷଣ ଓ ଭାବ ବିନିମୟର ଏକ ଚମତ୍କାର ମାଧ୍ୟମ ହେଉଛି ରେଡିଓ । ମୋର “ମନ କି ବାତ” ଅନୁଭୂତିରୁ ଜାଣିପାରିଛି ଯେ ସମଗ୍ର ଭାରତର ଲୋକଙ୍କ ସହିତ ଯୋଡି ହେବାରେ ରେଡିଓ ଭଳି ମାଧ୍ୟମ ସହାୟକ ହୋଇଛି । ମନ କି ବାତ ର ସମସ୍ତ ଅଧ୍ୟାୟକୁ ଆପଣମାନେ ଏହି ଲିଙ୍କ – narendramodi.in/mann-ki-baat ଯୋଗେ ଶୁଣି ପାରିବେ” ବୋଲି ପ୍ରଧାନମନ୍ତ୍ରୀ କହିଛନ୍ତି ।
କାନାଡ଼ାର ଓଣ୍ଟାରିଓସ୍ଥିତ ସନାତନ ମନ୍ଦିର ସାଂସ୍କୃତିକ କେନ୍ଦ୍ରରେ ପ୍ରଧାନମନ୍ତ୍ରୀଙ୍କ ଉଦବୋଧନ

ପ୍ରଧାନମନ୍ତ୍ରୀ ଶ୍ରୀ ନରେନ୍ଦ୍ର ମୋଦୀ ଭିଡିଓ କନଫରେନ୍ସିଙ୍ଗ ଜରିଆରେ କାନାଡ଼ାର ଓଣ୍ଟାରିଓ ଅନ୍ତର୍ଗତ ମାର୍ଖମସ୍ଥିତ ସନାତନ ମନ୍ଦିର ସାଂସ୍କୃତିକ କେନ୍ଦ୍ର (ଏସଏମସିସି)ରେ ସର୍ଦ୍ଦାର ପଟେଲଙ୍କ ପ୍ରତିମୂର୍ତ୍ତିର ଶୁଭ ଉଦଘାଟନ ଅବସରରେ ଉଦବୋଧନ ଦେଇଛନ୍ତି । ପ୍ରାରମ୍ଭରେ, ପ୍ରଧାନମନ୍ତ୍ରୀ ‘ଆଜାଦୀ କା ଅମୃତ ମହୋତ୍ସବ’ ଓ ଗୁଜରାଟ ଦିବସ ଅବସରରେ ଶୁଭେଚ୍ଛା ଜ୍ଞାପନ କରିଥିଲେ । ସେ କହିଲେ ଯେ ନିଜ କାନାଡ଼ା ଯାତ୍ରା ସମୟରେ ସେ ସନାତନ ମନ୍ଦିର ସାଂସ୍କୃତିକ କେନ୍ଦ୍ରର ସକାରାତ୍ମକ ପ୍ରଭାବର ଅନୁଭବ କରିଛନ୍ତି । ସେ ବିଶେଷ ଭାବେ ନିଜ ୨୦୧୫ ଯାତ୍ରା ବେଳେ ଭାରତୀୟ ବଂଶୋଦ୍ଭବ ଲୋକଙ୍କ ସ୍ନେହ ଓ ଆଦରକୁ ସ୍ମରଣ କରିଥିଲେ । ପ୍ରଧାନମନ୍ତ୍ରୀ କହିଲେ, ‘‘ସନାତନ ମନ୍ଦିରରେ ସର୍ଦ୍ଦାର ପଟେଲଙ୍କ ଏହି ପ୍ରତିମୂର୍ତ୍ତି କେବଳ ଆମର ସାଂସ୍କୃତିକ ମୂଲ୍ୟବୋଧଗୁଡ଼ିକୁ ମଜଭୁତ କରିବ ନାହିଁ, ବରଂ ଉଭୟ ଦେଶ ମଧ୍ୟରେ ସମ୍ପର୍କର ପ୍ରତୀକ ମଧ୍ୟ ହେବ ।’’ ପ୍ରବାସୀ ଭାରତୀୟଙ୍କଠାରେ ଭାରତୀୟ ଲୋକାଚାର ଓ ମୂଲ୍ୟବୋଧର ଗଭୀରତା ଉପରେ ବିସ୍ତାର ଭାବେ ବର୍ଣ୍ଣନା କରି ପ୍ରଧାନମନ୍ତ୍ରୀ କହିଛନ୍ତି ଯେ ଭାରତର ଲୋକମାନେ ବିଶ୍ୱର ଯେ କୌଣସି ସ୍ଥାନରେ ଯେତେ ପିଢ଼ି ଧରି ରହିଲେ ବି ସେମାନଙ୍କର ଭାରତୀୟତା ଓ ଭାରତ ପ୍ରତି ସଚ୍ଚୋଟତା ଆଦୌ କମ ହୋଇ ନ ଥାଏ । ପ୍ରଧାନମନ୍ତ୍ରୀ କହିଛନ୍ତି ଯେ ଭାରତୀୟମାନେ ନିଜ ଦେଶ ପାଇଁ ସମ୍ପୂର୍ଣ୍ଣ ସମର୍ପଣ ଓ ନିଷ୍ଠାପୂର୍ବକ କାମ କରିଥାନ୍ତି ଓ ନିଜ ଗଣତାନ୍ତ୍ରିକ ମୂଲ୍ୟବୋଧ ତଥା କର୍ତ୍ତବ୍ୟର ଭାବନାକୁ ନିଜ ସହ ସଂଶ୍ଳିଷ୍ଟ ରଖିଥାନ୍ତି । ଏହା ଏଥିପାଇଁ ହୋଇଥାଏ, କାରଣ ‘‘ଭାରତ କେବଳ ଗୋଟିଏ ଦେଶ ନୁହେଁ, ବରଂ ଏକ ବିଚାର ମଧ୍ୟ, ଏହା ଏକ ସଂସ୍କୃତି ମଧ୍ୟ । ଭାରତ ସେଇ ଉଚ୍ଚସ୍ତରୀୟ ବିଚାର, ଯାହା ‘ବସୁଧୈବ କୁଟୁମ୍ବକମ’ କଥା କହିଥାଏ । ଭାରତ ଅନ୍ୟମାନଙ୍କ କ୍ଷତିର ମୂଲ୍ୟ ଆଧାରରେ ନିଜ ବିକାଶର ସ୍ୱପ୍ନ ଆଦୌ ଦେଖି ନ ଥାଏ ।’’ ପ୍ରଧାନମନ୍ତ୍ରୀ କହିଛନ୍ତି ଯେ କାନାଡ଼ା କିମ୍ବା ଅନ୍ୟ ଦେଶର ସନାତନ ମନ୍ଦିର ସେହି ଦେଶର ମୂଲ୍ୟବୋଧଗୁଡ଼ିକୁ ମଧ୍ୟ ସମୃଦ୍ଧ କରିଥାଏ । କାନାଡ଼ାରେ ଯେବେ ଆଜାଦୀକା ଅମୃତ ମହୋତ୍ସବ ପାଳନ କରାଯାଏ, ଏହା ଭାଗୀଦାର ଗଣତାନ୍ତ୍ରିକ ମୂଲ୍ୟବୋଧଗୁଡ଼ିକର ଉତ୍ସବ ହୋଇଥାଏ । ସେ କହିଛନ୍ତି, ‘‘ମୋର ବିଶ୍ୱାସ ଯେ ଭାରତର ଆଜାଦୀ କା ଅମୃତ ମହୋତ୍ସବର ଆୟୋଜନ କାନାଡ଼ାର ଲୋକମାନଙ୍କୁ ଭାରତକୁ ଆହୁରି ପାଖରୁ ବୁଝିବା ପାଇଁ ସୁଯୋଗ ପ୍ରଦାନ କରିବ ।’’ ଉକ୍ତ ସ୍ଥାନରେ ସର୍ଦ୍ଦାର ପଟେଲଙ୍କର ପ୍ରତିମୂର୍ତ୍ତିକୁ ନୂଆ ଭାରତର ଏକ ବ୍ୟାପକ ଛବି ଦର୍ଶାଇ ପ୍ରଧାନମନ୍ତ୍ରୀ କହିଛନ୍ତି ଯେ ସ୍ୱାଧୀନତା ସଂଗ୍ରାମୀମାନେ ଏଭଳି ଏକ ଭାରତର ସ୍ୱପ୍ନ ଦେଖିଥିଲେ ଯାହା ଆଧୁନିକ ତଥା ପ୍ରଗତିଶୀଳ ହେବ ଏବଂ ତତସହିତ ଏହା ନିଜର ବିଚାର, ଦର୍ଶନ ଓ ମୂଳଭିତ୍ତି ସହିତ ଜଡ଼ିତ ରହିଥିବ । ପ୍ରଧାନମନ୍ତ୍ରୀ କହିଛନ୍ତି, ସେଥିପାଇଁ ନୂତନ ସ୍ୱାଧୀନ ଭାରତରେ ସର୍ଦ୍ଦାର ପଟେଲ ହଜାର ହଜାର ବର୍ଷର ପୂର୍ବପ୍ରଦତ୍ତ ସମ୍ପତ୍ତିର ସ୍ମରଣ ପୂର୍ବକ ସୋମନାଥ ମନ୍ଦିରର ପୁନରୁଦ୍ଧାର କରିଥିଲେ । ପ୍ରଧାନମନ୍ତ୍ରୀ ଜୋର ଦେଇ କହିଛନ୍ତି, ‘‘ଆଜି ଆଜାଦୀର ଅମୃତ ମହୋତ୍ସବ ବେଳେ ଆମେ ସର୍ଦ୍ଦାର ପଟେଲଙ୍କ ସ୍ୱପ୍ନ ନୂଆ ଭାରତ ନିର୍ମାଣ ସଂକଳ୍ପ ପ୍ରତି ନିଜକୁ ପୁଣିଥରେ ସମର୍ପଣ କରୁଛୁ ଓ ‘ଷ୍ଟାଚ୍ୟୁ ଅଫ ୟୁନିଟି’ ଏଥିରେ ଏକ ପ୍ରମୁଖ ପ୍ରେରଣା ।’’ ସନାତନ ମନ୍ଦିର ସାଂସ୍କୃତିକ କେନ୍ଦ୍ରରେ ‘ଷ୍ଟାଚ୍ୟୁ ଅଫ ୟୁନିଟି’ର ପ୍ରତିକୃତିର ଅର୍ଥ ହେଉଛି ଯେ ଭାରତର ଅମୃତ ସଂକଳ୍ପ କେବଳ ଭାରତର ସୀମାଗୁଡ଼ିକ ପର୍ଯ୍ୟନ୍ତ ଆବଦ୍ଧ ନୁହେଁ । ସେ କହିଛନ୍ତି ଯେ ଏହି ସଂକଳ୍ପ ବିଶ୍ୱ ସ୍ତରରେ ପ୍ରସାରିତ ହୋଇ ବିଶ୍ୱକୁ ଯୋଡ଼ିବା ପାଇଁ କାର୍ଯ୍ୟ କରୁଛି ।’’ ପ୍ରଧାନମନ୍ତ୍ରୀ ଅମୃତ ସଂକଳ୍ପଗୁଡ଼ିକର ବୈଶ୍ୱିକ ପରିମାପକୁ ଦୋହରାଇ କହିଛନ୍ତି ଯେ ଆମେ ଯେତେବେଳେ ଆତ୍ମନିର୍ଭର ଭାରତ କଥା କହୁଛୁ, ଆମେ ବିଶ୍ୱ ପ୍ରଗତିର ନୂଆ ସମ୍ଭାବନାଗୁଡ଼ିକୁ ଉନ୍ମୁକ୍ତ ଉପରେ ଗୁରୁତ୍ୱ ପ୍ରଦାନ କରୁଛୁ । ସେହିଭଳି ଯୋଗର ପ୍ରଚାର ପ୍ରସାରରେ ସମସ୍ତେ ରୋଗମୁକ୍ତ ହେବାର ଭାବ ନିହିତ ରହିଛି । ନିରନ୍ତର ବିକାଶ ଓ ଜଳବାୟୁ ପରିବର୍ତ୍ତନ ଭଳି ପ୍ରସଙ୍ଗଗୁଡ଼ିକରେ ଭାରତ ସମଗ୍ର ମାନବତାର ପ୍ରତିନିଧିତ୍ୱ କରୁଛି । ଶେଷରେ, ପ୍ରଧାନମନ୍ତ୍ରୀ ଏହି ବାର୍ତ୍ତାକୁ ଆଗେଇ ନେଇଯିବାରେ ପ୍ରବାସୀ ଭାରତୀୟଙ୍କ ବର୍ଦ୍ଧିତ ଭୂମିକା ନେଇ ଆହ୍ୱାନ ଦେଇ କହିଛନ୍ତି, ‘‘ଆମ ପରିଶ୍ରମ କେବଳ ଆମ ପାଇଁ ନୁହେଁ । ସମଗ୍ର ମାନବତାର କଲ୍ୟାଣ ଭାରତର ବିକାଶ ସହିତ ଜଡ଼ିତ ରହିଛି ।’’
ଆଜି ଗୁଜରାଟ ଗସ୍ତରେ ଯିବେ ପ୍ରଧାନମନ୍ତ୍ରୀ; ଗାନ୍ଧୀନଗରଠାରେ ମଙ୍ଗଳବାର ଆଫ୍ରିକା ଉନ୍ନୟନ ବ୍ୟାଙ୍କର ବାର୍ଷିକ ବୈଠକରେ ଯୋଗଦେବେ

ପ୍ରଧାନମନ୍ତ୍ରୀ ଶ୍ରୀ ନରେନ୍ଦ୍ର ମୋଦୀ ଆଜିଠାରୁ ଦୁଇ ଦିନିଆ ଗୁଜରାଟ ଗସ୍ତରେ ଯିବେ । ଆଜି ପ୍ରଧାନମନ୍ତ୍ରୀ କଚ୍ଛଠାରେ ବିଭିନ୍ନ ପ୍ରକଳ୍ପ ଉଦ୍ଘାଟନ କରିବା ସହ ଭିତ୍ତିପ୍ରସ୍ତର ସ୍ଥାପନ କରିବେ । ମେ 23 ତାରିଖ ମଙ୍ଗଳବାର ପ୍ରଧାନମନ୍ତ୍ରୀ ଗାନ୍ଧୀନଗରଠାରେ ଆୟୋଜିତ ହେବାକୁ ଥିବା ଆଫ୍ରିକା ଉନ୍ନୟନ ବ୍ୟାଙ୍କର ବାର୍ଷିକ ବୈଠକର ଉଦ୍ଘାଟନୀ ସମାରୋହରେ ଯୋଗଦେବେ । ଗତକାଲି ଏକାଧିକ ଟ୍ୱିଟ୍ ଜରିଆରେ ପ୍ରଧାନମନ୍ତ୍ରୀ ତାଙ୍କ ଦୁଇ ଦିନିଆ ଗୁଜରାଟ ଗସ୍ତ କାର୍ଯ୍ୟକ୍ରମ ସମ୍ପର୍କରେ ସୂଚନା ଦେଇଥିଲେ । “ଆସନ୍ତାକାଲି ମୁଁ ଦୁଇଦିନିଆ ଗୁଜରାଟ ଗସ୍ତରେ ଯିବି । ଏହି ଗସ୍ତ ଅବସରରେ ମୁଁ କଚ୍ଛ ଏବଂ ଗାନ୍ଧୀନଗରରେ ବିଭିନ୍ନ କାର୍ଯ୍ୟକ୍ରମରେ ଯୋଗଦେବି । କାଣ୍ଡଲା ବନ୍ଦରରେ ମୁଁ ବିଭିନ୍ନ ପ୍ରକଳ୍ପର ଉଦ୍ଘାଟନ ଏବଂ ଭିତ୍ତିପ୍ରସ୍ତର ସ୍ଥାପନ କରିବି ଏବଂ ଗାନ୍ଧୀଧାମଠାରେ ଏକ ସାଧାରଣ ସଭାରେ ଉଦ୍ବୋଧନ ଦେବି । ଭାଛାଉଠାରେ ଏକ ପମ୍ପିଂ ଷ୍ଟେସନର ଉଦ୍ଘାଟନ କରାଯିବ ଏବଂ ମୁଁ ସେଠାରେ ଏକ ସାଧାରଣ ସଭାରେ ଯୋଗ ଦେବି । ଆପଣ ନିଜ ମୋବାଇଲ୍ ଆପ୍ http://nm4.in/dnldapp ରେ ଏହି ସଭା ଦେଖିପାରିବେ । ମୋ ହୃଦୟରେ କଚ୍ଛର ଏକ ସ୍ୱତନ୍ତ୍ର ସ୍ଥାନ ରହିଛି । ଏଠାକାର ଲୋକମାନେ ବହୁତ ଭଲ ଏବଂ ସେମାନଙ୍କ ନିକଟରେ ତିଷ୍ଠି ରହିବାର ଇଚ୍ଛାଶକ୍ତି ରହିଛି । 2001ରେ ଭୟାବହ ଭୂକମ୍ପ କାରଣରୁ ଏଠାକାର ଲୋକମାନେ ଅଶାତୀତ ଧ୍ୱଂସଲୀଳା ଦେଖିଥିଲେ । ଏହାସତ୍ୱେ କଚ୍ଛ ଆଜି ଭାରତର ଦୃତ ଅଭିବୃଦ୍ଧିଶୀଳ ଜିଲ୍ଲା ମଧ୍ୟରୁ ଅନ୍ୟତମ ପରିଗଣିତ ହେଉଛି । ମଙ୍ଗଳବାର ମୁଁ ଗାନ୍ଧୀନଗରଠାରେ @AfDB_Group ଉଦ୍ଘାଟନୀ ବୈଠକରେ ଯୋଗଦେବି । @AfDB_Group ବାର୍ଷିକ ବୈଠକର ବିଷୟବସ୍ତୁ “ଆଫ୍ରିକାରେ ସମ୍ପଦ ସୃଷ୍ଟି ପାଇଁ କୃଷି କ୍ଷେତ୍ରରେ ପରିବର୍ତ୍ତନ” ପ୍ରସଙ୍ଗ ଅତ୍ୟନ୍ତ ସମୟୋପଯୋଗୀ । @AfDB_Group ବାର୍ଷିକ ବୈଠକ ଅବସରରେ #AfDBAM2017” ରେ ଭାଗ ନେଉଥିବା କେତେଜଣ ବିଶିଷ୍ଟ ପ୍ରତିନିଧିଙ୍କୁ ମୁଁ ଭେଟିବାର କାର୍ଯ୍ୟକ୍ରମ ରହିଛି” ବୋଲି ପ୍ରଧାନମନ୍ତ୍ରୀ ଟ୍ୱିଟ୍ କରିଛନ୍ତି ।
ଡବ୍ଲ୍ୟୁଏଚ୍ଓର ମହାନିର୍ଦ୍ଦେଶକ ଡକ୍ଟର ଟେଡ୍ରୋସ୍ ଘେବ୍ରେୟେସୁସଙ୍କୁ ଭେଟିଛନ୍ତି ପ୍ରଧାନମନ୍ତ୍ରୀ

ପ୍ରଧାନମନ୍ତ୍ରୀ ଶ୍ରୀ ନରେନ୍ଦ୍ର ମୋଦୀ ବିଶ୍ୱ ସ୍ୱାସ୍ଥ୍ୟ ସଂଗଠନ (ଡବ୍ଲ୍ୟୁଏଚ୍‍ଓ)ର ମହାନିର୍ଦ୍ଦେଶକ ଡକ୍ଟର ଟେଡ୍ରୋସ୍ ଘେବ୍ରେୟେସୁସଙ୍କୁ ଆଜି ଜାମନଗର ଠାରେ ସାକ୍ଷାତ କରିଛନ୍ତି । ଏହାପୂର୍ବରୁ ଉଭୟ ପାରମ୍ପାରିକ ଔଷଧ ପାଇଁ ଡବ୍ଲ୍ୟୁଏଚ୍‍ଓ ଗ୍ଲୋବାଲ୍ ସେଣ୍ଟରର ଉଦଘାଟନୀ ଉତ୍ସବରେ ଭେଟିଥିଲେ । ପ୍ରଧାନମନ୍ତ୍ରୀ ଟୁଇଟ୍ କରିଛନ୍ତି: “ଡକ୍ଟର ଟେଡ୍ରୋସଙ୍କୁ ଭେଟିବା ଏବଂ ସ୍ୱାସ୍ଥ୍ୟ କ୍ଷେତ୍ରକୁ ଅଧିକ ମଜବୁତ କରିବା ପାଇଁ ମତ ବିନିମୟ କରିବା ସର୍ବଦା ଆନନ୍ଦଦାୟକ ଅଟେ । ସେ ତାଙ୍କ ଜୀବନରେ ଭାରତୀୟ ଶିକ୍ଷକଙ୍କ ପ୍ରଭାବକୁ ସର୍ବଦା ଭଲ ପାଆନ୍ତି । ଏବଂ ଆଜି ମଧ୍ୟ ସେ ତାଙ୍କ ଗୁଜୁରାଟୀ ଦକ୍ଷତା ପାଇଁ ଅନେକ ପ୍ରଶଂସା ପାଇଛନ୍ତି!”
ବ୍ରିକ୍ସ U-17 ଫୁଟବଲ ଟ୍ରଫିକୁ ଉନ୍ମୋଚନ କଲେ ପ୍ରଧାନମନ୍ତ୍ରୀ

ପ୍ରଧାନମନ୍ତ୍ରୀ ଶ୍ରୀ ନରେନ୍ଦ୍ର ମୋଦୀ ନୂଆଦିଲ୍ଲୀଠାରେ ହେବାକୁ ଥିବା ବ୍ରିକ୍ସ  ଫୁଟବଲ ଟୁର୍ଣ୍ଣାମେଣ୍ଟ ଟ୍ରଫିକୁ ଆଜି ଉନ୍ମୋଚନ କରିଛନ୍ତି । ଏହି ଅବସରରେ କେନ୍ଦ୍ର ଯୁବ ବ୍ୟାପାର ଓ କ୍ରୀଡା ରାଷ୍ଟ୍ରମନ୍ତ୍ରୀ(ସ୍ଵାଧୀନ) ଶ୍ରୀ ବିଜଯ ଗୋଏଲ ଏବଂ ସର୍ବଭାରତୀୟ ଫୁଟବଲ ମହାସଂଘର ସଭାପତି ଶ୍ରୀ ପ୍ରଫୁଲ୍ଲ ପଟେଲ ଉପସ୍ଥିତ ଥିଲେ । ସେହିପରି ବ୍ରିକ୍ସ ରାଷ୍ଟ୍ର ସମୂହର ରାଷ୍ଟ୍ରଦୂତମାନେ ମଧ୍ୟ ଏହି ଫୁଟବଲ ଟ୍ରଫି ଉନ୍ମୋଚନ ସମାରୋହରେ ଯୋଗ ଦେଇଥିଲେ ।
ଡକ୍ଟର ଶ୍ୟାମା ପ୍ରସାଦ ମୁଖାର୍ଜୀଙ୍କୁ ତାଙ୍କ ପୂଣ୍ୟ ତିଥିରେ ମନେ ପକାଇଛନ୍ତି ପ୍ରଧାନମନ୍ତ୍ରୀ

ପ୍ରଧାନମନ୍ତ୍ରୀ ଶ୍ରୀ ନରେନ୍ଦ୍ର ମୋଦୀ ଡକ୍ଟର ଶ୍ୟାମା ପ୍ରସାଦ ମୁଖାର୍ଜୀଙ୍କୁ ତାଙ୍କ ପୁଣ୍ୟ ତିଥିରେ ଶ୍ରଦ୍ଧାଞ୍ଜଳି ଅର୍ପଣ କରିଛନ୍ତି । ଏକ ଟୁଇଟରେ ପ୍ରଧାନମନ୍ତ୍ରୀ କହିଛନ୍ତି; “ଡକ୍ଟର ଶ୍ୟାମା ପ୍ରସାଦ ମୁଖାର୍ଜୀଙ୍କୁ ତାଙ୍କ ପୁଣ୍ୟ ତିଥିରେ ସ୍ମରଣ କରିବା । ଭାରତର ଏକତାକୁ ଆଗକୁ ବଢାଇବା କ୍ଷେତ୍ରରେ ତାଙ୍କର ଅତୁଳନୀୟ ଉଦ୍ୟମ ପାଇଁ ପ୍ରତ୍ୟେକ ଭାରତୀୟ ତାଙ୍କ ନିକଟରେ ଋଣୀ ଅଟନ୍ତି । ସେ ଭାରତର ପ୍ରଗତି ପାଇଁ କଠିନ ପରିଶ୍ରମ କରିଥିଲେ ଏବଂ ଏକ ଶକ୍ତିଶାଳୀ ତଥା ସମୃଦ୍ଧ ରାଷ୍ଟ୍ରର ସ୍ୱପ୍ନ ଦେଖିଥିଲେ । ଆମେ ତାଙ୍କ ସ୍ୱପ୍ନକୁ ସାକାର କରିବାକୁ ପ୍ରତିଶ୍ରୁତିବଦ୍ଧ ।”